Gedugte ruiter Cobus van Marle - Excelsior News Piet Retief, Mkhondo
Home Local News Gedugte ruiter Cobus van Marle
Cobus van Marle en sy ponie, Polly, verower talle toekennings by SANESA Mpumalanga se jaarlikse prysuitdeling
Cobus van Marle en sy ponie genaamd Polly, het vanaf Januarie vanjaar namens Laerskool Wittenberg aan verskillende skoue vir O/9 ruiter gaan deelneem, onder die vaandel van SANESA (South African National Equestrian Schools Association) en het hom goed van sy taak gekwyt.
Elke provinsie het kwalifiserende skoue gehou vanaf Januarie en die ruiter moes aan drie van vier skoue deelneem om sodoende genoeg punte bymekaar te maak vir 'n plek in 'n provinsiale span. Cobus het elke keer in vier afdelings deelgeneem; dressage x 2, performance en working riding.
Wanneer 'n mens 'n ingebore talent het en ook 'n passie daarvoor ontwikkel, kan 'n mens nie anders as om dit voluit na te streef nie en dit is presies wat die jong, ervare Cobus van Marle doen!
Cobus en Polly het uitgeblink en by bykans al die skoue eerste plekke in die onderskeie afdelings behaal. Hy is gevolglik gekies as 'n lid van die Mpumalanga span en het weer op Dinsdag, 2 Oktober, aan die Nasionale Skou in Johannesburg gaan deelneem.
As deel van sy voorbereiding vir dié spog-skou, moes klein Cobus al douvoordag op sy perd wees en teen 06:00 soggens was hul reeds hard aan die oefen sodat hy steeds betyds sou wees vir skool ook.
By die Nasionale Skou verower Cobus 'n 6de -, 7de -, 25ste – en 30ste plek – wat 'n merkwaardige prestasie! Daarna word die klein talentvolle ruiter genooi na SANESA Mpumalanga se prysuitdeling waar hy weereens skoonskip gemaak het.
Hy het die volgende toekennings verower:
Laerskool Wittenberg word aangewys as die skool in Mpumalanga met die meeste punte by SANESA vir skole met net een ruiter in die span.
Algehele wenner van die jaar in elke afdeling waaraan hy deelgeneem het.
Die Newcomers Victrix Ludorum vir die jaar.
Baie geluk Cobus. Laerskool Wittenberg, jou familie asook afrigter wens jou alle sterkte toe vir 2019. Cobus sal volgende jaar in die ope-afdeling begin deelneem waar die uitdagings en toetse ook ietwat moeiliker is.
Next articleHeyshopedam Bootklub bied weer 'n Driekamp-kompetisie aan
We're halfway through the first month of spring, and so came the inaugural Wittenberg Trail Run, hosted by the Assegaai Marathon Club and Wittenberg...